A Good Night Out in the Valleys

Drama Saesneg ond Cymreig gan y dramodydd Alan Harris yw A Good Night Out in the Valleys. Comisiynwyd y ddrama yn 2010, fel y cyntaf o’r tair cynhyrchiad ar ddeg o arlwy agoriadol John E McGrath, wrth lawnsio National Theatre Wales.

 Disgrifiad byr 
Cyflwyniad cerddorol a chomig am bobol Cymoedd De Cymru yw calon y ddrama, wrth adrodd eu hanes a’u hetifeddiaeth, eu gobeithion a’u breuddwydion, eu carwriaethau a’r cecru, a’r cyfan oddi fewn i furiau lled ddiogel y ‘Stiwt’, sydd wrth wraidd a chalon y Gymuned. Mae'r sgript yn gawl cymysg o holl gynhwysion y Cymoedd, gan gynnwys y Bingo, y Pwll, y canu a’r llwch sy’n lladd y gymuned hŷn.

 Cefndir 
Dewisiodd John McGrath i lawnsio National Theatre Wales drwy gyflwyno 13 o gynyrchiadau amrywiol fyddai'n ymweld â phob cwr o Gymru - o draethau’r Gogledd i Gymoedd y De, o’r Bermo i Bannau Brycheiniog, o Abertawe i Aberystwyth, ac o erwau’r brifddinas i Eryri. Y Cymoedd oedd cychwyn y daith, gydag wyth perfformiad mewn pum canolfan o Fedwas i Flaengarw, Pontardawe i’r Coed Duon, gan orffen yn Aberdâr. 

 Cymeriadau 

 Prior 
 Con
 June
 Alenka
 Mable
 Gwerthwr Cig
 Ruth Tandy o Donypandy
 Dirty Karen 
 Eric
 Sian
 Kyle
 Stan Shandy
 Rich
 Sue
 Nyrs Ifanc
 Tracey
 Gary
 Shwni
 Mal
 Cedar

 Cynyrchiadau nodedig 
Llwyfannwyd y cynhyrchiad am y tro cyntaf gan National Theatre Wales yn 2010. Cyfarwyddwr : John E. McGrath; cynllunydd : Angela Davies; Goleuo : Ceri James; cyfarwyddwr cerdd : Dan Lawrence; cast:

 Prior / Con - Boyd Clark
 June / Alenka / Mable / Gwerthwr Cig / Ruth Tandy o Donypandy - Sharon Morgan
 Dirty Karen / Eric / Sian - Siwan Morris
 Kyle / Stan Shandy / Rich - Huw Rhys
 Sue / Nyrs Ifanc / Tracy - Amy Starling
 Gary / Shwni / Mal - Oliver Wood
 Cedar - Tom Cullen

"Er gwaetha’r ffaith bod y sioe wedi gwerthu allan ymhob canolfan yn y Cymoedd, (sydd ynddo’i hun yn achos i ddathlu)," nododd adolygydd theatr Y Cymro,  "llwyddais i dderbyn tocyn, a chychwyn [...] i Gwm Cynon", eglurodd Paul Griffiths. "Os mai gwir fwriad y Theatr Genedlaethol ydi dod â Chymru ynghyd, gan ddenu cynulleidfa newydd i’r theatr (boed hynny dan do mewn theatr draddodiadol neu ar draeth, lyfrgell neu orsaf dywydd) gan ddathlu pob elfen o Gymreictod yn ei dro, yna mae hwn yn gychwyn cadarn," ychwanegodd.

 Cyfeiriadau 

Categori:Dramâu 2010
Categori:Theatr yng Nghymru yn yr 21ain ganrif